– Det er i hvert fall ti jenter ved denne skolen som har tatt denne utfordringen, sier rektor ved Hatlane skole i Ålesund, Britt Leira Heimdal.

Rektor ved Hatlane skole, Britt Leira Heimdal, er bekymret etter å ha sett videoer som er blitt delt på TikTok. Foto: Øyvind Berge Sæbjørnsen / NRK

I videoene rektoren har sett har jentene tatt på seg hvitt undertøy, stilt seg i dusjen, og filmet seg selv, eller fått andre til å filme seg, i dusjen. Videoen er deretter blitt lagt ut på TikTok.

I tillegg til lettkledde videoer har rektor også fått vite om videoer av herværk og mobbing som er delt på appen. Derfor har rektor ved skole nå sendt ut mail til alle foreldre for å fortelle om videoene som har blitt delt.

– Selv om det er tatt vekk fra TikTok så kan dette lagres. Det er det vi bekymrer oss for, sier rektor.

– Enkelt å havne i sårbare situasjoner

TikTok, tidligere Musically, er et sosialt medium hvor man lager og ser videoklipp på typisk 15 sekunder.

I skoleklassen NRK besøker har nesten alle niåringene smarttelefon. Mange har også TikTok selv om appen har tretten års aldersgrense. Ifølge en undersøkelse som ble gjort i fjor bruker én av tre tiåringer TikTok ukentlig.

Politioverbetjent Bjørn Egil Gamlem sier at det er viktig at foreldrene kommer på banen. Foto: Øyvind Berge Sæbjørnsen / NRK

Politiet er jevnlig på skolebesøk for å snakke med elevene om mobilbruk og bildedeling og er informert om saken.

– Det er veldig enkelt å komme i en sårbar situasjon når man ikke er klar over hvilke konsekvenser det har å dele bilder, video eller meldinger, sier Bjørn Egil Gamlem som jobber med forebygging i Møre og Romsdal politidistrikt.

– Stort ansvar å gi barn en smarttelefon

Tale Maria Krohn Engvik, også kjent som «Helsesista», sier at den anbefalte aldersgrensa på forskjellige apper er der av en grunn.

Tale Maria Krohn Engvik er opptatt av at foreldre snakker med barna på en reflekterende måte der man finner gode svar sammen slik at barna tør snakke med foreldrene den dagen de opplever noe ubehagelig. Foto: Håkon Mosvold Larsen / NTB scanpix

– Jeg anbefaler å holde igjen på appene til barna er modne nok til å bruke dem.

Likevel mener hun at det ikke er appene i seg selv som er problemet. Hun mener at det viktige er at foreldrene har snakket med barna om hva de kan støte på i disse appene slik at barna vet hvordan de skal håndtere det.

– Det er viktig å reflektere over hva man deler, og hvordan andre mennesker kan bruke slike videoer, sier hun. Engvik har selv to barn under ti år. Selv om de ikke har smarttelefon har hun snakket med dem om nakenbilder lenge slik at de vet hva de skal gjøre dersom noen spør om å få ta nakenbilder av dem.

Hun kjenner til en 11-12 åring som følte seg presset til å ta nakenbilder for å ikke miste venner. Engvik mener at dersom barna skal klare å stå imot press er det viktig at foreldrene har snakket med dem om temaet.

– Det er et kjempestort ansvar på gi barn en smarttelefon, sier hun.

Ber foreldre engasjere seg i mobilbruken til barna

I Ålesund har rektoren bedt alle foreldre om å sjekke hva barna har på mobilene sine og bedt dem ta en ekstra runde om mobilbruk hjemme for å hindre at barna blir utsatt for uheldige situasjoner.

Torill Standal Eliassen sier at mange foreldre sikkert er for naive og at dette er god læring også for dem. Foto: Privat

Torill Standal Eliassen har to barn ved skolen og forteller at appen allerede har blitt tatt opp i foreldregruppen. Hun innrømmer at det kan være vanskelig å sette grenser når barna kommer hjem og sier at «alle andre har», men at de har hatt en god dialog i foreldregruppa i etterkant av de uønskede hendelsene ved skolen.

– Noen foreldre sto frem og sa at deres barn har appen, og at de nå har valgt å slette, mens andre sto frem og sa at deres barn ikke har fått lov til å ha appen.

Henry Åkre vil ikke at noen av medelevene skal bli mobbet på TikTok og synes det er bra at det blir tatt opp. Foto: Øyvind Berge Sæbjørnsen / NRK

– Jeg tror en åpen dialog mellom foreldre er løsningen for å håndtere dette, sier hun.

Henry Åkre, som er elev ved skolen, synes det er bra at det som skjer på appen blir diskutert.

– Jeg synes det er bra. Jeg håper de får en slutt på det.

Les mer om lover og regler for aldersgrenser på sosiale medier her.